recursal/SuperWikiNEXT-32B huggingface dataset:
שער השטן (Devil's Gate) בוויומינג, דוגמה ל**נחל מאוחר למבנה**. הנהר סוויטווטר התחתר לעומק, וכשפגש ברכס הגרניט הקבור, חצב בו קניון.
**נחל קודמני** הוא נחל או נהר ששמר על מסלולו ותבניתו המקוריים למרות שינויים בטופוגרפיה של המסלע שמתחתיו. דוגמה: נהר שדגם אגן הניקוז שלו סעיפי יכול לחצות אזור ההולך ומתרומם עקב פעילות טקטונית איטית. במקביל להתרוממות האזור הנהר חוצב את דרכו ברכס המתרומם תוך יצירת קניון עמוק. הנהר לכן שומר על תבנית דגם הניקוז הסעיפי אף על פי שהוא זורם בתבנית נוף שבמצב אחר הייתה מייצרת דגם ניקוז מקבילי.

**נחל מאוחר למבנה** הוא נחל או נהר שנוצר על גבי שכבות אופקיות השוכבות על גבי סלעים בדרגות קשיות שונות שעברו קימוטים ושבירות. הנחל חותר דרך השכבות האופקיות, ושומר על מסלולו ותבניתו למרות השינויים במסלע דרכו הוא עובר. בשכבות קשות הנהר חוצב קניונים וממשיך במסלולו כמקודם.

דוגמאות
-------

* הנהרות ברכס ההימלאיה הם דוגמאות טובות לנהרות קודמניים. נהרות אלו החלו לזרום לפני שרכס ההימלאיה החל להתרומם. מקורותיהם של הנהרות אינדוס ובראהמאפוטרה שוכנים בצד הטיבטי וכיום הם חוצים את רכסי ההרים תוך חציבת קניונים עמוקים.
* הנהר קולורדו חצב את הגרנד קניון כאשר רמת קולומביה התרוממה בין לפני 5 ל-2.5 מיליון שנים.
* שערי הברזל הוא קניון שחצב הדנובה במפגש הרי הקרפטים עם הרי הבלקנים, בגבול רומניה עם סרביה.

ביאורים
-------

1. ↑  השם המוצע על ידי פרופסור שלמה שובאל למונח antecedent stream
2. ↑  השם המוצע על ידי פרופסור שלמה שובאל למונח superposed stream

הערות שוליים
------------

1. 1 2  Streams and Drainage Systems
**דוי הסר** הוא פיוט שחיבר דונש בן לברט, ושמו אף חתום בראשי החרוזים. בקהילות אשכנז נהגו לשלב פיוט זה בהקדמה לזימון בסעודת הנישואים ושבע ברכות.

תוכן הפיוט
----------

יש שכתבו שדונש חיבר פיוט זה לאחר מות בתו אשר נועדה להינשא לרבי נסים גאון. ועל זה בקשתו 'דוי הסר וגם חרון'.

אחרים פירשו כוונת הפיוט שהוא כעין בקשה מהאל שינחה את הסועדים ובעיקר את החתן והכלה הטריים במעגלי צדק וישרה עליהם את ברכת בני ישורון ובני אהרון. לאחר מכן ממשיכים את הזימון כרגיל.

בטעם אמירתו בסעודת נישואין יש שכתבו שלאחר השמחה הגדולה, יש להזכיר את חורבן בית המקדש, וזהו כוונת הפיוט.

נוסחאות הפיוט
-------------

בנוסח הפיוט ישנם מספר שינויים בקצת מהסידורים:

נחנו במעגלי צדק - יש נוסחאות: "במעגל צדק".

בסיום הפיוט יש שגרסו רק את אחד הקטעים, כאשר בשעה שהמזמן הוא ישראל או לוי, אומר "שעה ברכת בני ישורון" ובזמן שהוא כהן אומר: "שעה ברכת בני אהרן".

גרסה אחרת גורסת כך: "נחני במעגלי צדק וכשרון שעה ברכת ישורון כבני אהרן".

תוספות לפיוט
------------

על פי הגניזה הקהירית, ישנו המשך לפיוט זה, שלא נתקבל בקהילות אשכנז:

אֲרוּרִים הַךְ אֲשֶׁר אָרוּ
חֲבַצֶּלֶת הַשָּׁרוֹן
וְצָרֵי עַמְּךָ כֻּלָּם,
לְשִׁגָּעוֹן וְעִוָּרוֹן.  

וְיַקְרִיבוּ בְּיוֹם שַׁבָּת
בְּחִירֶיךָ בְּנֵי אַהְרֹן,
שְׁנֵי כְּבָשִׂים בְּנֵי שָׁנָה
וְלַכֶּבֶשׂ עִשָּׂרוֹן.  

וְיָשִׁירוּ בְנֵי לֵוִי
חֲסִידֶיךָ בְּקוֹל גָּרוֹן,
וְשִׁירָתָם תְּהֵא לָעַד
וְתִכָּתֵב לְדוֹר אַחְרֹן.

לקריאה נוספת
------------

| מיזמי קרן ויקימדיה |
| --- |
| ויקיטקסט טקסט בוויקיטקסט: **דוי הסר** |

* **עזרא פליישר, השירה העברית בספרד ובשלוחותיה,** תש"ע 2010 - כרך שני, שער שלישי
* דיון אודות הפיוט בפורום אוצר החכמה

הערות שוליים
------------

1. ↑  טעמי המנהגים אות תתקפו.
2. ↑  כך כתב בספר עזר מקודש על שולחן ערוך אבן העזר סימן סב.
3. ↑  זכריה גבריאל ווסרמן, **סדר הסעודה וההגדה ללילי חג הפסח**, ירושלים תשע"ב, עמ' 73.
**רפאל מגידו** (1913–1982) היה אדריכל ישראלי, ומהנדס העיר של רמת גן בין השנים 1937 ל-1950 (למעט הפסקה של שלוש שנים לטובת לימודים בשיקגו בין 1939 ל-1941).

ביוגרפיה
--------

רפאל מגידו נולד בשם רפאל מגידוביץ' בעיר אודסה שבאוקראינה, בן לאתל ויהודה מגידוביץ'. המשפחה עלתה לארץ ישראל באוניית המעפילים רוסלאן, כחלק מן העלייה השלישית. אביו, אדריכל במקצועו, כיהן בתפקיד מהנדס העיר הראשון של תל אביב הקטנה, בשנים 1920–1923. למשפחה היו שני בנים – רפאל, ואחיו, אבשלום.

רכש את השכלתו התיכונית בגימנסיה העברית "הרצליה", והמשיך ללימודים גבוהים בתחום ההנדסה האזרחית באוניברסיטת קווין מרי בלונדון, בשנים 1931–1934.

נשא לאישה את מרים פרידמן בשנת 1935. לזוג נולדו 3 ילדים. המשפחה התגוררה ברמת גן, בבית אותו תכנן אב המשפחה.

בראשית חייו המקצועיים, עבד בשיתוף עם אביו, ותכנן בתל אביב מספר מבנים בסגנון הבינלאומי. בשנת 1937 זכה במשרת מהנדס העיר רמת גן. הוא לקח הפסקה מתפקיד זה בשנת 1939, ונסע להשתלם בתכנון ערים ואזורים, בעיר שיקגו. בתקופה זו, מילא את תפקידו כמהנדס העיר רמת גן אביו, יהודה. עם שובו בשנת 1941, חזר לתפקידו וכיהן בו עד לשנת 1950.

בשנת 1955, הקים משרד מהנדסים עצמאי בשם ר. מגידו ושות' מהנדסים בע"מ, ותכנן פרויקטים רבים בישראל.

נפטר בשנת 1982.

עבודות נבחרות
-------------

### בשיתוף עם אביו

* בית גוטגולד, שינקין 2 פינת אלנבי 51, תל אביב, 1935
* קולנוע אסתר, זמנהוף 1 (כיכר דיזנגוף), 1938-1939
* בית כנסת יהדות עדן י.מ. מיסה, לילינבלום 5, 1934
* מבני מגורים בתל אביב:
	+ שנת 1934: בית מושב זקנים, יהודה הלוי 4. בית ריפשטיין, רוטשילד 99. בית גרודז'נסקי, בן-גוריון 39. בית מגנט, רוטשילד 93. בית גברת רחל טוב מיסה, אלנבי 104.
	+ שנת 1935: בית מזל י.מ. מיסה, דיזנגוף 105. בית גוינגולד, לילינבלום 15. בית מגידוביץ', התבור 26. בית פלסקובסקי, שלמה המלך 35. בית איסר כהן, שלמה המלך 29. בית גוטגולד, אלנבי 51.
	+ שנת 1936: בית גייכמן, לילינבלום 30. בית היללה, הנביאים 21. בית מהלא, כיכר דיזנגוף 14–16

### כמהנדס העיר רמת גן

* בית המועצה, ביאליק 35, 1941
* שכונת הלל, רמת גן

### כ-ר. מגידו ושות' מהנדסים בע"מ

* מגדלי מגידו, שדרות בן צבי 37, ירושלים
* מפעל "אבן צוק" ללבני סיליקט, יבנה, 1959
* מבני מגורים, רחוב פרופס 3–9, רמת גן, 1984 (הושלם לאחר מותו)

ראו גם
------

* יהודה מגידוביץ'
* בית עיריית רמת גן

לקריאה נוספת
------------

* **ספר ראשוני רמת גן**, ד"ר ישראל אלדד ויוסף פפר

קישורים חיצוניים
----------------

ויקישיתוף מדיה וקבצים בנושא **רפאל מגידו** בוויקישיתוף

הערות שוליים
------------

1. 1 2 3  ד"ר ישראל אלדד ויוסף פפר (עורכים), **ספר ראשוני רמת-גן**, הוצאת עירית רמת גן, דפוס פלאי, 1965, עמ' 203
1940: תערוכת תצלומים שהופקו על ידי יחידות התעמולה במהלך הפלישה לפולין.
**יחידות התעמולה של הוורמאכט** (בגרמנית: **Wehrmachtpropaganda**, ובקיצור - *WPr*) היו יחידות בוורמכט ובאס-אס בגרמניה הנאצית במלחמת העולם השנייה. הם היו כפופות לפיקוד העליון של הוורמאכט (ה-OKW - *Oberkommando der Wehrmacht*), ותפקידן היה לייצר ולהפיץ חומרי תעמולה המכוונים לכוחות הלוחמים הגרמנים ולאוכלוסייה הגרמנית האזרחית.

תכנון והקמה
-----------

תכנון פעילות התעמולה של הוורמאכט החל בשנת 1938. יוזף גבלס, ראש משרד התעמולה, ביקש ליצור שיתוף פעולה אפקטיבי עם הוורמאכט כדי להבטיח זרימה חלקה של חומרי תעמולה מהחזית. הוא ביקש להקים ולשלוט ביחידות התעמולה, ולכן לא סייע לצבא בהקמת היחידות, אך סייע להן באספקת כוח אדם.

פונקציה ותפעול
--------------

היחידות הוכפפו לרמטכ"ל, גנרל אלפרד יודל ופיקד עליהן גנרל האסו פון ודל (אנ'). יחידות התעמולה הרבות של הוורמאכט והוואפן אס-אס, היו צמודות לכוחות הלוחמים. בשיאן, בשנת 1942, כללו כוחות התעמולה 15,000 איש.

ליחידות התעמולה ניתן תפקיד בלעדי בדיווח על החדשות מאזורי הפעולה הצבאית, שכן נאסר על כתבי חדשות אזרחיים להיכנס לאזורי לחימה. החיילים ייצרו את החומרים הכתובים, האודיו והסרטים בחזית ושלחו אותם למרכז עיבוד בגרמניה, שם נבדקו חומרים אלה על ידי צנזורים, לרוב למטרות ביטחון. החומרים המסוננים הועברו למשרד התעמולה של גבלס לשם הפצה מיידית. בין חומרי התעמולה שהופקו היה ה-Wehrmachtbericht (אנ'), הודעת חדשות רשמית על מצבו הצבאי של הרייך, דו"ח שיועד לצריכת פנים וחוץ כאחד.

פרסומים
-------

פרסומי התעמולה לתמיכה במאמץ המלחמתי של הוורמאכט והוואפן-אס אס כללו:

* *Die Deutsche Wochenschau* - סדרת חדשות שבועיות
* דר אדלר - מגזין דו שבועי של הלופטוואפה, חיל האוויר
* *Unsere Jagdflieger -* סדרה של עלונים שהתמקדו בכוח הלוחם של הלופטוואפה
* *Adler-Bücherei* (ספריית הנשר) - סדרת תעמולה שפורסמה בחסות הרמן גרינג, ראש הלופטוואפה

### ביבליוגרפיה

* Blank, Ralf; Echternkamp, Jörg; Fings, Karola; Jürgen Förster; Winfried Heinemann; Tobias Jersak; Armin Nolzen (2008-07-03). Germany and the Second World War: Volume IX/I: German Wartime Society 1939-1945: Politicization, Disintegration, and the Struggle for Survival. Oxford UP. מסת"ב 9780191608605.
* Kallis, Aristotle (2005). Nazi Propaganda and the Second World War. Palgrave Macmillan. מסת"ב 978-1-4039-9251-2.
* Uziel, Daniel (2008). The Propaganda Warriors: The Wehrmacht and the Consolidation of the German Home Front. Peter Lang AG, Internationaler Verlag der Wissenschaften. מסת"ב 978-3-03911-532-7.
* Uziel, Daniel. "Wehrmacht Propaganda Troops and the Jews" (PDF). Yad Vashem. Retrieved 28 December 2015.

ראו גם
------

* יוהנס הלה

לקריאה נוספת
------------

* Wette, Wolfram (2006). *The Wehrmacht: History, Myth, Reality*. Cambridge, Mass.: הוצאת אוניברסיטת הרווארד. ISBN 978-0-674-02577-6.

קישורים חיצוניים
----------------

ויקישיתוף מדיה וקבצים בנושא **יחידות התעמולה של הוורמאכט** בוויקישיתוף
* תעמולה נאצית, דף שער בספרייה הלאומית

הערות שוליים
------------

1. ↑  Kallis 2005, pp. 57–59.
2. ↑  Kallis 2005, p. 57.
3. ↑  Kallis 2005, p. 56.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007556485205171
* GND: 4241486-6
* LCCN: sh95006935
* VIAF: 156789611
* WorldCat: viaf-156789611

 |
סר **סידני שבלייה קירקמן** (באנגלית: **Sidney Chevalier Kirkman**; 29 ביולי 1895 - 29 באוקטובר 1982) היה גנרל בריטי אשר פיקד על כוחות שונים של הצבא הבריטי במלחמת העולם השנייה.

ביוגרפיה
--------

### תחילת דרכו

קירקמן נולד ב-29 ביולי 1895 בבדפורד שבאנגליה. הוא למד באקדמיה הצבאית המלכותית בווליץ', וב-1915, במהלך מלחמת העולם הראשונה, התגייס לרגימנט הארטילריה המלכותי של צבא בריטניה בדרגת לוטננט משנה. במהלך המלחמה הוא לחם בחזית המערבית ובחזית האיטלקית כמפקד גדוד, ועוטר בצלב הצבאי. בין שתי מלחמות העולם הוא שרת בארץ ישראל, מלטה והודו. בינואר 1925 הוא הועלה לדרגת קפטן, בין 1931–1932 למד במכללת קימברלי לפיקוד ומטה (Staff College in Camberley), ובמרץ 1935 הועלה לדרגת מייג'ור.

### מלחמת העולם השנייה

 ערך מורחב – **מלחמת העולם השנייה**  

ב-1940 הוא מונה למפקד רגימנט הארטילריה ה-65. ב-1941 הוא מונה לקצין התותחנים הראשי של הקורפוס ה-1, ולאחר מכן של הקורפוס ה-7, הקורפוס ה-12 והדיוויזיה ה-56. במאי 1942 הוא הועלה לדרגת לוטננט קולונל ומונה לקצין התותחנים של הארמייה השמינית בפיקודו של ברנרד מונטגומרי. הוא השתתף עמה במערכה בצפון אפריקה, ובכלל זה בקרב אל-עלמיין השלישי. ב-14 באפריל 1943 הוא קיבל קידום זמני לדרגת מייג'ור גנרל ומונה למפקד הדיוויזיה ה-50. הוא פיקד על הדיוויזיה במהלך פלישת בעלות הברית לסיציליה בין יולי-אוגוסט של אותה שנה, כחלק מהקורפוס ה-13 של מיילס דמפסי. לאחר מכן הוחזרה הדיוויזיה שלו חזרה לבריטניה כדי להתכונן לקראת הפלישה לנורמנדי. בינואר 1944 הוענקה לו דרגה זמנית של לוטננט גנרל, ובמרץ הוענקה לו דרגת קבע של קולונל. ב-19 באפריל של אותה שנה הוא קיבל פיקוד על הקורפוס ה-13, אשר היה חלק מהארמייה השמינית של אוליבר ליס, והוצב בחזית האיטלקית. קירקמן השתתף עם הקורפוס בקרב מונטה קאסינו, ולאחר מכן הועבר תחת הארמייה החמישית האמריקאית של מארק קלארק. במסגרת זו לחם הקורפוס בקרבות על הקו הגותי במהלך הסתיו והחורף של 1944, ובדצמבר של אותה שנה קיבל דרגת קבע של מייג'ור גנרל. במרץ 1945 הוא נאלץ לחזור לבריטניה בגלל דלקת חמורה.

### לאחר המלחמה

לאחר המלחמה שימש קירקמן כמפקד הפיקוד המזרחי, ולאחר מכן כמפקד הקורפוס ה-1 אשר הוצב באזורי הכיבוש בגרמניה. עד 1947 שימש כסגן ראש המטה הכללי הקיסרי, ובאוגוסט של אותה שנה הועלה לדרגת גנרל מלא. לאחר מכן, שימש כראש אגף האפסנאות במשרד המלחמה, עד 1950, אז פרש משירות צבאי.

קירקמן נפטר ב-29 באוקטובר 1982 בסאות'המפטון, בגיל 87.

קישורים חיצוניים
----------------

ויקישיתוף מדיה וקבצים בנושא **סידני קירקמן** בוויקישיתוף
* סידני קירקמן באתר הגנרלים של מלחמת העולם השנייה (באנגלית)
ביצי קטיפנית שחומה
**קטיפנית שחומה** (שם מדעי: ***Melanitta fusca***) היא מין של עוף מים ממשפחת הברווזיים המצוי בחופי אירופה ואסיה וביבשות שסביבן.

אורכה של הקטיפנית 51–58 ס"מ. משקל הנקבות עד 1.2 ק"ג ומשקל הזכרים עד 1.5 ק"ג. זהו ברווז שחור עם עיניים לבנות קטנות, מקור מחודד מעט הפונה כלפי מעלה שצבעו צהוב אצל הזכרים וורוד עד אפור בנקבות. שולי הכנפיים לבנים והרגליים ורודות.

הקטיפנית חיה על פני הימים והחופים, בים הכספי וגם באגמים ונהרות רחבים ובטונדרה הארקטית בסיביר. היא נמצאת גם באזורים ממוזגים יותר ומגיעה לבריטניה, צרפת וספרד. היא מגיעה לעיתים גם לישראל.

הקטיפנית צוללת לתוך המים כדי לחפש את מזונה הכולל בעיקר רכיכות ותולעים ימיות. היא מטילה 7–9 ביצים.

מצב השימור של קטיפנית זו מוגדר כפגיע בגלל הצטמצות שטחי המחיה וצייד.

קישורים חיצוניים
----------------

ויקישיתוף מדיה וקבצים בנושא **קטיפנית שחומה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  קטיפנית שחומה באתר הרשימה האדומה של IUCN
**ליילה פיית'פול** (באנגלית: **Leila Faithfull**‏; 1896 – 1994 ) הייתה אמנית בריטית, שעבדה לאורך כל הקריירה במגוון מדיה וידועה בעיקר בזכות יצירות האמנות שהפיקה במהלך מלחמת העולם השנייה, המתארת אירועים בבריטניה.

ביוגרפיה
--------

ליילה פיית'פול נולדה בוולטון, פרבר של ליברפול, שם היה לאביה, סר ג'יימס ריינולדס, אינטרסים עסקיים. היא נישאה לג'ורג 'פיית'פול בשנת 1917. ולאחר מותו התחתנה, בשנת 1943, עם הסופר והמבקר קוטברט וורסלי.

פיית'פול למדה בבית הספר לאמנות סלייד בשנים 1923 ו- 1924, לפני שנסעה לפריז ללמוד באקדמיה דה לה גרנדה שאומייר. בשנת 1933 הציגה ב- Salon des Artistes Francais בפריז.

לילה פיית'פול, חוגגים את יום הניצחון
בתחילת מלחמת העולם השנייה התנדבה פיית'פול לעבוד בוועדה המייעצת של אמני המלחמה, WAAC. אף שלא קיבלה עבודה במשרה מלאה על ידי WAAC, היא קיבלה מתקנים ואישורים לעבוד. היא השתמשה בהם כדי לייצר ציורים המתארים ילדים מפונים, ומאוחר יותר, סצנות של חיילים אמריקאים המשחקים בייסבול בפארק בלונדון, ויצירות אלה נרכשו על ידי הממשלה. במהלך המלחמה עבדה פיית'פול תקופה מסוימת כאמנית כירורגית ביחידה לכירורגיה פלסטית חדשה בבית החולים קווין ויקטוריה במזרח גרינסטד תחת פיקודו של סר ארצ'יבלד מק'ינדו. בסוף המלחמה הפיקה פיית'פול טריפטיכון המתאר את ההמונים שהתאספו סביב ארמון בקינגהאם, שחגג את הניצחון.

לאחר המלחמה, פיית'פול בנתה לעצמה מוניטין של ציירת פורטרטים והציגה באופן נרחב עבודות באקדמיה המלכותית, באגודה המלכותית של אמנים בריטים ובמועדון האמנות האנגלי החדש.

גם קנת קלארק וגם סר אדוארד מארש רכשו דוגמאות ליצירותיה לאוספים הפרטיים שלהם. בשנותיה המאוחרות היא התחילה לעבוד במתכת, ויצרה דמויות של רקדנים וסוסים.

פיית'פול נפטרה בשנת 1994 במנזר סנט אנג'ליה שבבריסטול, שם התגוררה מספר שנים.

קישורים חיצוניים
----------------

ויקישיתוף מדיה וקבצים בנושא **ליילה פיית'פול** בוויקישיתוף

הערות שוליים
------------

1. ↑  13 paintings by or after Leila Faithfull, artuk.org (באנגלית)
2. ↑  Benezit Dictionary of Artists Volume 5 Dyck-Gemignani. Editions Grund, Paris.
3. ↑  Catherine Speck (2014). Beyond the Battlefield, Women Artists of Two World Wars. Reaktion Books
4. ↑  Art from the Second World War. Imperial War Museum. 2007

|  |  |
| --- | --- |
| בקרת זהויות עריכת הנתון בוויקינתונים | 
* RKD: 27222
* ULAN: 500013020
* VIAF: 95760507
* WorldCat: viaf-95760507

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ליילה פיית'פול"**.
**האפיפיור סטפנוס השישי** (בלטינית: **Stephanus VI**; מת באוגוסט 897) היה האפיפיור מ-22 במאי 896 עד למותו ב-897. לעיתים מכונה **סטפנוס השביעי**, בשל הבלבול שנוצר עם החישוב של האפיפיור הנבחר סטפנוס.

ביוגרפיה
--------

הוא נעשה בישוף אנאני(אנ') על ידי האפיפיור פורמוסוס, אולי בניגוד לרצונו.

נסיבות בחירתו כאפיפיור אינן ברורות, אבל הוא נתמך על ידי אחת המשפחות הרומאיות החזקות, בית ספולטו, אשר ערערו על האפיפיורות באותה עת. סטפנוס מפורסם בכך שהוציא את פורמוסוס מקברו תשעה חודשים לאחר מותו, כדי לעמוד ל"משפט", שנודע מאוחר יותר כ"מועצת הגופה" או "*Cadaver Synod*". פורמוסוס הואשם בהפרה של חוק הכנסייה, כששימש כבישוף של רומא (האפיפיורות), וגם כבישוף של מחוז אחר.

פורמוסוס שהוצא מקברו, נוקה והולבש בבגדי אפיפיור, הושב על כיסאו, נשפט על ידי סטפנוס השישי ונמצא אשם. גזר הדין היה ביטול כל הצווים שהוצאו על-ידו. בגדי האפיפיור נקרעו מעל גופו ושלוש מאצבעותיו נכרתו. לאחר אירועים אלו הושלכה גופתו אל נהר הטיבר. הגופה נמצאה מאוחר יותר על ידי נזיר ולאחר מותו של סטפנוס השביעי הוחזרה לבזיליקת פטרוס הקדוש.

המשפט עורר מהומה. אם כי המניעים של המעשה היו למעשה אויביו של פורמוסוס מבית ספולטו (בעיקר גידו הרביעי, דוכס ספולטו), שהחזירו את סמכותם ברומא בתחילת 897, על ידי ויתור על טענותיהם הרחבות יותר במרכז איטליה, השערורייה הסתיימה במאסרו של סטפנוס ובמותו בחנק באותו קיץ.

קישורים חיצוניים
----------------

ויקישיתוף מדיה וקבצים בנושא **סטפנוס השישי** בוויקישיתוף
* סטפנוס השישי, באתר אנציקלופדיה בריטניקה (באנגלית)

הערות שוליים
------------

1. ↑  Platina, Bartolomeo (1479), *The Lives of the Popes From The Time Of Our Saviour Jesus Christ to the Accession of Gregory VII*, vol. I, London: Griffith Farran & Co. pp. 237–238, נבדק ב-2013-04-25
2. ↑  Mann, Horace. "Pope Stephen (VI) VII." The Catholic Encyclopedia Vol. 14. New York: Robert Appleton Company, 1912. 21 September 2017
3. ↑  O'Malley, John W. *A History of the Popes*, New York, Sheed & Ward, 2010

|  |  |  |
| --- | --- | --- |
| **הקודם**:**בוניפקיוס השישי** | **אפיפיור(רשימת האפיפיורים)** | **הבא**:**רומנוס** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007397569305171
* GND: 100961436
* ISNI: 0000 0000 7907 7801
* LCCN: nb2007020054
* NKC: skuk0005504
* VcBA: 495/45951
* VIAF: 6920867
* WorldCat: lccn-nb2007020054

 |
**One X** (תרגום חופשי:אחד X) הוא אלבומה השני של להקת הרוק מקנדה ת'רי דייז גרייס.

אלבום זה היווה צעד משמעותי בקריירה של הלהקה ונתן לה הצלחה רבה.

רקע
---

בשנת 2005 אדם גונטיאר, סולן הלהקה, עבר גמילה מהתמכרות לאוקסיקונטין והצליח עד היום להישאר פיכח. הרבה שירים באלבום נכתבו על רקע זה.

לפני יציאת האלבום, הופיעה הלהקה עם שני שירים מתוכו: Animal I Have Become וNever Too Late.

ב-31 במרץ, כ-3 חודשים לפני יציאת האלבום, יצא הסינגל הראשון באלבום, "Animal I Have Become", שזכה להצלחה רבה באינטרנט והגיע למקום הראשון במצעד הרוק המודרני של ארצות הברית.

ב-16 ביוני שוחרר האלבום באופן רשמי ומכר בשבוע הראשון ליציאתו 78,000 עותקים. האלבום הגיע למקום השני בקנדה ולמקום החמישי במצעד האמריקאי.

הסינגל השני של האלבום, "Pain", הגיע למצעדי רוק מרכזיים בדצמבר 2006 ולמצעדי רוק מודרני בפברואר 2007.

הסינגל השלישי "Never Too Late" יצא באפריל 2007. השיר הפך ללהיט הגדול של הלהקה והאהוב ביותר על סולנה.

"Riot" הוא הסינגל הרביעי מתוך האלבום, שגם כן זכה להצלחה גדולה. כמו רוב השירים באלבום שנכתבו על רקע חוויות הגמילה של אדם, שיר זה מוחה נגד על הדברים השליליים בחיים.

שיר נוסף שזכה להצלחה הוא "Time Of Dying", זאת למרות שלא שוחרר כסינגל או קליפ.

הצלחת האלבום
------------

האלבום זכה להצלחה רבה וגדולה בהרבה יותר מהאלבום הראשון.

באוגוסט 2007 קיבל אלבום פלטינה על מכירת יותר ממיליון עותקים.

האלבום מכר 1,750,000 עותקים בארצות הברית בלבד.

השירים "Animal I Have Become" ו-"Riot" השתתפו במשחק *WWE SmackDown vs. Raw 2007*.

רשימת שירים
-----------

האלבום מכיל 13 רצועות:

1. It's All Over
2. Pain
3. Animal I Have Become
4. Never Too Late
5. On My Own
6. Riot
7. Get Out Alive
8. Let It Die
9. Over And Over
10. Time Of Dying
11. Gone Forever
12. One X
13. Running Away

מצעדים
------

בילבורד Hot 200- מקום 5

המצעד הקנדי- מקום 2

קישורים חיצוניים
----------------

* ספוטיפיי One-X באתר ספוטיפיי
* MusicBrainz One-X באתר MusicBrainz
* Discogs One-X באתר Discogs
* AllMusic One-X באתר AllMusic

| ת'רי דייז גרייס |
| --- |
| מאט וולסט • בראד וולסט • ניל סנדרסון • ברי סטוקחברים לשעבר: אדם גונטיאר |
| אלבומי אולפן | • *Three Days Grace* • *One-X* • *Life Starts Now* • *Transit of Venus* • *Human* • *Outsider* • *Explosions* |
| מיני אלבומים (EP) | *Pain* • *Never Too Late* |
| סרטים והופעות | *Live at the Palace 2008* |
| סינגלים | "I Hate Everything About You" • "Just Like You" • "Home" • "Animal I Have Become" • "Pain" • "Never Too Late" • "Riot" • "Break" • "The Good Life" • "World So Cold" • "Lost in You" • "Chalk Outline" • "The High Road" • "Misery Loves My Company" • "Painkiller" • "I Am Machine" • "Human Race" • "Fallen Angel" • "The Mountain" • "Infra-Red" • "Right Left Wrong" • "Somebody That I Used to Know" • "So Called Life" • "Lifetime" • "I Am the Weapon" |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: be475d52-1eb0-3d96-91b0-f5a19a462ed7

 |
**האפיפיור סטפנוס השמיני** (בלטינית: **Stephanus VIII**; נפטר באוקטובר 942) היה האפיפיור מ-14 ביולי 939 עד מותו בשנת 942. לעיתים מכונה **סטפנוס התשיעי**, בשל הבלבול שנוצר עם החישוב של האפיפיור הנבחר סטפנוס.

ביוגרפיה
--------

סטפנוס נולד ברומא, וכנראה היה הכומר הראשי של סאנטי סילבסטרו א מרטינו איי מונטי. בחירתו כאפיפיור התקיימה בהשפעת הנסיך הרומאי אלבריק השני מספולטו, והוא היה האפיפיור השני, שחייב את בחירתו להתערבותו של הנסיך הזה. בגלל התלות שניתנה לו, הוא שלט על מדינת האפיפיור רק באופן פורמלי. מתקופת שלטונו ידועים רק כמה אירועים. סטפנוס אמר כי הוא תומך יחד עם אלבריק ברפורמות של נזירי קלוני וגם ראש המנזר, אודו מקלוני קיבלו.[דרושה הבהרה] בסכסוך הצרפתי, הוא עמד לצידו של לואי הרביעי, מלך צרפת.

לדברי מקורות מאוחרים היה סטפנוס השמיני מעורב בקרבות בין אלבריק להוגו מפרובאנס, ולקח חלק במרד נגד אלבריק. כתוצאה מכך, הוא נכלא ונענש על ידי אלבריק בהטלת מום ונפטר באוקטובר 942. ובמקומו נבחר מרינוס השני.

קישורים חיצוניים
----------------

ויקישיתוף מדיה וקבצים בנושא **סטפנוס השמיני** בוויקישיתוף
* סטפנוס השמיני, באתר אנציקלופדיה בריטניקה (באנגלית)

|  |  |  |
| --- | --- | --- |
| **הקודם**:**לאו השביעי** | **אפיפיור(רשימת האפיפיורים)** | **הבא**:**מרינוס השני** |

|  |  |
| --- | --- |
| בקרת זהויות עריכת הנתון בוויקינתונים | 
* GND: 100961452
* VIAF: 37271935
* WorldCat: viaf-37271935

 |
**אוטובוס קיטור אליזבת** (באנגלית: '**Steam bus 'Elizabeth'**) הוא אוטובוס, המופעל על ידי מנוע קיטור, אשר יוצר בשנת 1931, על ידי **Sentinel Waggon Works Ltd** אבל שינה את יעודו ושופץ בשנת 2002 על ידי "Northern Star Motor Carriage Company "בבריטניה.

"אוטובוס קיטור אליזבת" מופעל בעיר "Weston-super-Mare" הממוקמת 28 ק"מ דרומית-מערבית לבריסטול.

היסטוריה
--------

בשנת 2002 חברת התיירות "Northern Star Motor Carriage Company", הפכה את המשאית השטוחה, מסוג "DG6P", בעלת מנוע קיטור, אשר יוצרה בשנת 1931, והתגלתה כמשאית, בשנות השישים של המאה העשרים, לאוטובוס בן 30 מושבים, אשר משמש להובלה תיירותית, לסיורים בעיר (עד עשר נסיעות ביום קיץ).

זהו אוטובוס הקיטור היחיד בהכנסות משכר שירות בעולם, אשר הפך למשהו תיירותי בפני עצמו.

החל מאפריל 2015 הדגם נרכש על ידי חברת האוטובוסים "קרוסוויל" (Crosville Motor Services (Weston-super-Mare.

"אוטובוס קיטור אליזבת" קרוי על שם אליזבת השנייה, מלכת הממלכה המאוחדת.

אוטובוס קיטור אליזבת
--------------------

* 30 מושבים (מעץ)
* 2 הילוכים
* 10 צמיגים פנאומטיים
* מיקום המנוע: בחלק הקדמי של שלדת הרכב
* הפרדה בין תא הנהג לקרון הנוסעים

מנוע קיטור
----------

**מנוע קיטור** הוא מנוע בעירה חיצונית בוכנאי, המופעל על ידי לחץ קיטור.

שני חלקיו היסודיים של מנוע הקיטור הם צילינדר ובוכנה. קיטור בלחץ גבוה, המיוצר בדוד קיטור, מסופק אל הצילינדר על ידי שסתום חלוקה, המונע באמצעות מערכת מוטות על ידי הבוכנה עצמה. הקיטור הנכנס לצילינדר דוחף את הבוכנה מטה. לאחר דחיפת הבוכנה וביצוע העבודה המכנית, יוצא הקיטור מן הצילינדר כשהטמפרטורה והלחץ שלו נמוכים יותר, והוא מעובה למים על ידי קירורו במעבה. המים החמים מוזרמים אל דוד הקיטור לשימוש חוזר. מנגנון ארכובה הופך את התנועה הקווית של הבוכנה לתנועה סיבובית של גל ארכובה, אשר מניע במקרה הנ"ל את אוטובוס הקיטור.

תמונות
------

* 
* 
* 
* פנים האוטובוספנים האוטובוס
* 
* 
* 
* 
* 
* 
*

ראו גם
------

* מנוע קיטור

לקריאה נוספת
------------

* אוטובוס קיטור אליזבת- תמונות, tripadvisor.com
* אוטובוס קיטור אליזבת, change.org

קישורים חיצוניים
----------------

ויקישיתוף מדיה וקבצים בנושא **אוטובוס קיטור אליזבת** בוויקישיתוף
* אוטובוס קיטור אליזבת, סרטון באתר יוטיוב
* אוטובוס קיטור אליזבת, סרטון באתר יוטיוב
* אוטובוס קיטור אליזבת, סרטון באתר יוטיוב

הערות שוליים
------------

1. ↑  "אוטובוס קיטור אליזבת crosvillemotorservices.co.uk/enthusiasts/steam
2. ↑  אוטובוס הקיטור האחרוןbbc.co.uk/insideout/content/articles
3. ↑  אוטובוס קיטור אליזבתElizabeth – A Steaming Success in 2006". The world's only six-wheeled Sentinel steam bus... Old Glory (now at Internet Archive).
4. ↑  אוטובוס קיטור אליזבתthewestonmercury.co.uk/news/elizabeth-steam-bus-arrives-in-weston-super-mare
5. ↑  אוטובוס קיטור המלכה אליזבתwhitbygazette.co.uk/news/business/queen-elizabeth-steam-out-of-town
**ניקולה רומיאו** (באיטלקית: **Nicola Romeo**;‏ 28 באפריל 1876 - 15 באוגוסט 1938) היה מהנדס אזרחי ומהנדס חשמל ויזם איטלקי, מחלוצי תעשיית הרכב באיטליה, ממייסדי יצרנית הרכב האיטלקית **אלפא רומיאו**, שימש כסנאטור בבית המחוקקים ה-18 (אנ') של ממלכת איטליה.

ביוגרפיה
--------

רומיאו נולד בעיירה Sant'Antimo (אנ'), במטרופולין של נאפולי (אנ') במחוז קמפניה, באיטליה.

רומיאו סיים את לימודיו לתואר ראשון בהנדסה מהפוליטכניקו של נאפולי (היום אוניברסיטת נאפולי פדריקו השני). בשנת 1899 רומיאו יצא למספר שנים שנים לאירופה, למטרות עבודה ולימודים וסיים תואר שני בהנדסת חשמל בלייז', בלגיה. בשנת 1911 רומיאו חזר לאיטליה וייסד את החברה "איג' ניקולה רומיאו ושות' (Ing. Nicola Romeo e Co) החברה ייצרה מכונות וציוד לתעשיית הכרייה.

ככל שהחברה התפתחה רומיאו שאף להרחיבה ורכש את רוב המניות של חברת הרכב מבוססת על ייצור אלפא (Anonima Lombarda Fabbrica Automobili) בשנת 1915.

בשנת 1918, רומיאו השתלט על החברה בבעלות של 100%. שם החברה שונה ל- "Anonima Lombarda Fabbrica Automobili Romeo" (ראשי תיבות: "A.L.F.A") ונוסף השם "רומיאו".

המכונית הראשונה נושאת את תג "אלפא רומיאו" הייתה מדגם "טורפדו 20/30 HP" שיוצרה בשנת 1921. החברה צברה מוניטין לבניית מכוניות אמינות, בטוחות ומהודרות כמו גם חלקי מטוסים, אבל בשנת 1927 החברה הגיעה קרוב מאוד לחיסול עקב שורה של השקעות רעות.

במהלך ישיבת דירקטוריון נתבקש רומיאו לעזוב את החברה, אם כי המנכ"ל החדש פסקואלה גאלו (Pasquale Gallo) שכנע את רומיאו להישאר כנשיא החברה. רומיאו עזב באופן רשמי את "אלפא רומיאו" בשנת 1928.

רומיאו נפטר ב-15 באוגוסט 1938 בביתו באגם קומו, בלומברדיה. כמעט שבעים שנה לאחר מותו ולרגל 130 שנה להולדתו, הקדישה נאפולי רחוב לזכרו של ניקולה רומיאו, שקרוי "Via Nicola Romeo".

### מחברותיו של רומיאו

לניקולה רומיאו הייתה בעלות מספר חברות הנדסיות, לא כולן באותו זמן. אלה כללו:

* "Ing. Nicola Romeo e Co".
* "Società Nicola Romeo di Saronno".
* "Costruzioni Meccaniche di Saronno" (אנ') חברה לייצור קטרי קיטור.
* "CEMSA" (אנ') - חברה הנדסית.
* "Officine Ferroviarie Meridionali" (אנ') - חברה שעסקה בתחבורה מסילתית.

משפחה
-----

בשנת 1905 נשא לאישה את אנג'לינה ואלאדין, זמרת אופרה ופסנתרנית פורטוגזית. לזוג נולדו שבעה ילדים. מאוריציו, אדוארדו, ניקולס, אלנה, ג'ולייטה, פיירה ואיירין.

קישורים חיצוניים
----------------

ויקישיתוף מדיה וקבצים בנושא **ניקולה רומיאו** בוויקישיתוף

הערות שוליים
------------

1. ↑  "ניקולה רומיאו" web.archive.org/web/20080331175732
2. ↑  סנאטור ניקולה רומיאו notes9.senato.it/web/senregno
3. ↑  Gianni Rogliatti, La storia di Nicola Romeo, l'altra metà dell'Alfa, La Manovella, dicembre 2008
4. ↑  Salvo Bordonaro, Le locomotive di Nicola Romeo, in Tutto treno & storia, nº 27, Ponte San Nicolò (PD), 2012, pp. 60-69

|  |  |
| --- | --- |
| בקרת זהויות עריכת הנתון בוויקינתונים | 
* GND: 1084216639
* ICCU: CFIV329967
* ISNI: 0000 0004 5571 4967
* LCCN: no2016006558
* VIAF: 267145542622496640696
* WorldCat: lccn-no2016006558

 |
**סטפן קולה** (בצרפתית: **Stéphane Collet**; נולד ב-13 ביוני 1972) הוא כדורגלן עבר מלגשי ששיחק בעמדת הקשר.

קריירה
------

קולה התחיל את קריירה שלו במחלקת הנוער של ניס. בגיל 19 הצטרף לקבוצת המילואים ובעונת 1993/1994 הצטרף לקבוצה הבוגרת והיה שותף לעלייה שלה לליגה הראשונה.

בקיץ 1996 חתם בשטרסבורג בה דבק לו הכינוי "הטוסטוס". בעונת 1997/98 היה שותף להעפלה של שטרסבורג לשמינית גמר גביע אופ"א בו הפסידה לאינטר מילאנו.

בקיץ 1999 חתם בלאנס וכעבור שנה חתם בריאל סוסיאדד מהלה ליגה. בנובמבר 2003 חזר לצרפת וחתם בראפיד דה מונטון.

לזכותו של קולה 3 הופעות בנבחרת מדגסקר, את כולן ערך בשנת 2003.

קישורים חיצוניים
----------------

* פרופיל, באתר Transfermarkt
* פרופיל, באתר National Football Teams
* פרופיל, באתר FootballDatabase.eu

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0001 3895 9039
* SUDOC: 069318468
* VIAF: 214898883
* WorldCat: viaf-214898883

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"סטפן קולה"**.
**ילדה רעה** (במקור בגרמנית **Das schreckliche Mädchen**) הוא סרט קולנוע מערב גרמני עטור פרסים אשר יצא לאקרנים בשנת 1990. הסרט מבוסס על סיפורה האמיתי של העיתונאית והסופרת אנה רוזמוס מן העיר פאסאו שבבוואריה, ועוסק בהתמודדותה של החברה הגרמנית עם זיכרון הרייך השלישי ומוראותיו.

עלילת הסרט
----------

סוניה (בגילומה של לנה שטולצה), היא תלמידה כשרונית בכתיבה, הלומדת בבית ספר תיכון בעיירה קטנה בגרמניה. היא זוכה בתחרות כתיבת חיבורים, וזוכה בנסיעה לפריז כפרס. בינתיים מתפתח גם רומן בינה לבין מרטין, מורה צעיר לפיזיקה בבית הספר.

כעבור שנה ניגשת סוניה שוב לתחרות. הפעם היא בוחרת מבין הנושאים המוצעים את הנושא "העיר שלי בתקופת הרייך השלישי". הנושא התמים לכאורה מתגלה במהרה כמשימה מאתגרת. חקירותיה הנמרצות של התיכוניסטית הנלהבת נתקלות בחומה של חשדנות ואדישות מצד התושבים והשלטונות המקומיים, שלא ששים לשתף פעולה עם שאלותיה החטטניות. בהדרגה מגלה סוניה שעיירתה השלווה למראה והציורית מעורבת עד צוואר בהיסטוריה של הרייך השלישי. כך למשל היא מגלה כי רבות מהמשפחות הוותיקות והמכובדות של העיירה השתייכו למפלגה הנאצית עוד בטרם עלתה זו לשלטון. היא לומדת לחרדתה שבסביבת העיירה הוקמו מחנות ריכוז רבים, וכי יהודי העיר גורשו ממנה ורכושם הוחרם. ככל שסוניה מתקדמת בחקירתה, כך גוברים הקשיים המוערמים עליה.

בינתיים מתחתנת סוניה עם המורה מרטין ולתושבי העיירה נדמה כי היא מרפה מן הנושא. אלא שלאחר לידת ילדיה היא מתחילה בלימודי היסטוריה באוניברסיטה והופכת את תחום מחקרה משכבר לתחום פעילותה האקדמי. היא מצליחה להשיג צווים שיפוטיים שפותחים בפניה את הארכיונים המקומיים. היחס אליה ואל בעלה בעיירה הופך מנוכר ונוקשה יותר ויותר, והם סובלים מהתנכלויות הולכות ומחמירות. 

מאוחר יותר משתנה האווירה הציבורית בעיירה, וסוניה אף זוכה לאות הוקרה מהעירייה, שאותו היא מסרבת לקבל, משום שהיא רואה בו ניסיון להצר את צעדיה ולסתום את פיה.

חשיבות הסרט
-----------

הסרט הציג בצורה נוקבת ואמיצה את תהליך החיטוט של העם הגרמני בעברו, את המכשולים החברתיים הניצבים בפני המעוניינים לחשוף פרטים על העבר, ואת הצביעות המלווה לא-פעם את העיסוק בכך. פער הדורות מומחש בסרט היטב. סוניה הצעירה נחושה לחשוף את העבר, ואילו בני הדורות המבוגרים יותר מסתגרים בדלת אמותיהם ומבקשים לעצור בעדה.

פרסים
-----

הסרט זכה בפרס תא מבקרי הקולנוע הבריטיים לסרט הטוב ביותר שאיננו דובר אנגלית, בפרס גלובוס הזהב לסרט הטוב ביותר ובפרס תא מבקרי הקולנוע של ניו יורק לסרט הטוב ביותר.

כן היה מועמד לפרס האוסקר בקטגוריית הסרט הזר הטוב ביותר ולפרס דוב הזהב בפסטיבל הסרטים הבינלאומי בברלין.

קישורים חיצוניים
----------------

* "ילדה רעה", במסד הנתונים הקולנועיים IMDb (באנגלית)
* "ילדה רעה", באתר נטפליקס
* "ילדה רעה", באתר AllMovie (באנגלית)
* "ילדה רעה", באתר Rotten Tomatoes (באנגלית)
* "ילדה רעה", באתר Box Office Mojo (באנגלית)
* "ילדה רעה", באתר אידיבי
* "ילדה רעה", במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1024709868

 |
ביהדות, **עבירה** היא הפרה של אחת מתרי"ג מצוות או המצוות דרבנן, ובמשמעות רחבה יותר כל מה שמוגדר כעשייה נגד רצון ה'.

סוגי עבירות
-----------

בתורה מופיעים שלושה מושגים שונים בהקשר זה: **חטא**, **עוון** ו**פשע**. על פי חז"ל, חטא הוא עבירה בשוגג, עוון הוא עבירה במזיד לתיאבון, ופשע הוא עבירה שמטרתה להכעיס את ה'.

בתלמוד הבבלי נאמר שעבירה על מצוות לא תעשה חמורה מביטול מצוות עשה, אך עם זאת עשה דוחה לא תעשה. עוד נאמר שאדם חייב להוציא את כל ממונו כדי לא לעבור על "לא תעשה", ואילו על מצוות עשה צריך להוציא רק חמישית מנכסיו.

חלוקה נוספת היא בין עבירות שבין אדם למקום לעבירות שבין אדם לחברו. בתלמוד נאמר שעבירות שבין אדם לחברו חמורות יותר, כי אין עליהן כפרה עד שירצה את חברו. בספרות המוסר מוסבר שכל עבירה שבין אדם לחברו כוללת בתוכה גם עבירה שבין אדם למקום.

העונש על עבירות שונות
---------------------

 ערך מורחב – **הענישה בהלכה**  

על חלק מהעבירות ישנם דיני עונשין וכפרה. באופן כללי, על עבירה בשוגג יש חיוב קורבן, ואילו על עבירה במזיד (בין לתיאבון ובין להכעיס) עונש גופני, מלקות או מיתה. עם זאת, גם כאשר נהגו בפועל עונשים גופניים אלה - הם היו נדירים בשל התנאים המחמירים שנדרשו לכך. על חלק מעבירות דרבנן יש עונש מכת מרדות. בנוסף ישנם דיני קנסות, שבדרך כלל באים על היזק ממוני.

העבירות נחלקות לדרגות חומרה, על פי העונש הקבוע להן בתורה. העונש החמור ביותר הוא ארבע מיתות בית דין – המדורגות גם בינן לבין עצמן על פי חומרה. העונשים הבאים בתור בדרגת החומרה הם (מן הכבד אל הקל) כרת, מיתה בידי שמים ומלקות.

חומרת העבירה מכריעה במקרה של אדם שמוכרח לעבור אחת משתי עבירות, כגון לצורך פיקוח נפש לחולה או במקרה שנאנס על ידי גויים לעבור ואין עליו חובת יהרג ואל יעבור. במקרים אלה על האדם לעבור את העבירה הקלה יותר.

תשובה
-----

בתורה ובנביאים נאמר שתשובה מועילה לכל העבירות. בתלמוד ישנם סיפורים על אנשים שחטאו כל ימיהם והצליחו לחזור בתשובה. עם זאת, בתלמוד הבבלי מבואר שישנן עבירות שלא מספיקה תשובה בשביל כפרה גמורה עליהן, והן דורשות זיכוך נוסף כמו ייסורים, יום כיפור או מיתה. על עוון חילול השם אין כפרה עד למיתת האדם.

קישורים חיצוניים
----------------

* עון, חטא, פשע, עברה, באתר הספרייה הווירטואלית של מטח

הערות שוליים
------------

1. 1 2 3  תלמוד בבלי, מסכת יומא, דף ל"ו, עמוד ב'
2. ↑  פירוש רש"י על התורה, ספר שמות, פרק ל"ד, פסוק ז'
3. ↑  תלמוד בבלי, מסכת יבמות, דף ז', עמוד א'
4. ↑  ראו יד מלאכי אות תקט"ו, מנחת חינוך סוף מצווה ח'. ראו עוד בנושא במאמר זה ובשיעורו של הרב אשר וייס.
שגיאות פרמטריות בתבנית:מקורות   
פרמטרי חובה [ נושא ] חסרים 

**עוגייה רטובה** (באנגלית: Soggy biscuit; ידוע גם בשמות: ביסקוויט רטוב, אוקי קוקי, לירות על העוגייה, ג'יזקוויט, או גמירה על העוגייה) היא פעילות אוננות קבוצתית לגברים, שבה המשתתפים עומדים סביב ביסקוויט או עוגיה ומאוננים עד שגומרים עליה.
האדם האחרון שעושה זאת חייב לאכול את העוגייה.
בנוסף אם אחד המשתתפים לא מצליח לפגוע בעוגייה עם השפיכה שלו, הוא חייב לאכול אותה.
המשחק משוחק על ידי מתבגרים, בעיקר בארצות הברית, בריטניה ואוסטרליה.
באוסטרליה המשחק ידוע גם בשם "סאו רטוב" על שם מותג הביסקוויטים הפופולרי במדינה, SAO.

עוגייה רטובה אינה בהכרח קשורה להומוסקסואליות, מכיוון שהמשחק אינו דורש מגע מיני בין המשתתפים.
הרעיון והפרקטיקה של המשחק תואמים את רוח החקירה המינית של המתבגרים במדינות אלה.

למשחק קיימת וריאציה ישראלית הנקראת "**תחרות גמירה**". הגרסה הישראלית של המשחק אינה כוללת עוגייה או אכילת הזרע, והיא הומצאה על ידי יוטיובר ישראלי-אמריקאי. המנצח במשחק הוא מי שגומר ראשון. התחרות נערכת הן במפגש פנים מול פנים, והן מול מצלמת האינטרנט או הטלפון הסלולרי.
**ניקולה קובאץ'** (בהונגרית: **Kovács Miklós**; ‏29 בדצמבר 1911 – 7 ביולי 1977) היה כדורגלן ומאמן רומני-הונגרי, ששיחק בעמדת החלוץ. השתתף עם נבחרת רומניה בכל טורנירי גביע העולם לפני מלחמת העולם השנייה.

ביוגרפיה
--------

קובאץ' נולד בפלוגובה שבאימפריה האוסטרו-הונגרית בשנת 1911. אחיו, שטפן קובאץ', היה מאמן אייאקס אמסטרדם עמה זכה בגביע אירופה לאלופות בעונות 1971/72 ו-1972/73. ברמת הקבוצות זכה קובאץ' עם ריפנסיה טימישוארה בדאבל בעונת 1935/36 וגם שיחק בואלנסיין הצרפתית.

הוא ערך בסך הכל 37 הופעות במדי נבחרת רומניה והופעת הבכורה שלו הייתה ב-15 בספטמבר 1929 נגד בולגריה. הוא אחד מבין חמשת השחקנים היחידים ששיחקו בכל טורנירי המונדיאל של לפני מלחמת העולם השנייה. במונדיאל 1930 קובאץ' כבש בניצחון 1–3 על פרו בשלב הבתים. משחקו האחרון בה הגיעה במסגרת מונדיאל 1938 בתור קפטן הנבחרת בתיקו 3–3 נגד קובה. בשנת 1940, לאחר הבוררות השנייה בווינה, חלק מרומניה נפל לידי הונגריה. כתוצאה מכך ב-1941 הופיע וכבש קובאץ' פעם אחת עבור נבחרת הונגריה.

לאחר הפרישה עבד כמאמן בין השנים 1946–1947 במועדון אוניברסיטת קלוז'. משנת 1948 אימן את ביהור אוראדיה עמה זכה בליגה הרומנית בעונת 1948/49.   
 עם פוליטכניק טימישוארה הצליח לזכות באליפות ליגת המשנה בשנת 1952 ולעלות איתה ליגה. בין השנים 1963–1973 קובאץ' אימן במספר קבוצות קטנות מהעיר טימישוארה ולאחר מכן פרש מקריירת אימון מטעמי בריאות.

תארים
-----

### כשחקן

ריפנסיה טימישוארה
* אליפות רומניה: 1935/36
* הגביע הרומני: 1935/36

### כמאמן

ביהור אוראדיה
* אליפות רומניה: 1948/49

פוליטכניק טימישוארה
* הליגה הרומנית השנייה: 1952

קישורים חיצוניים
----------------

ויקישיתוף מדיה וקבצים בנושא **ניקולה קובאץ'** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
**עַבְיָד צהוב** (שם מדעי: *Scorpio maurus palmatus*) המכונה גם **עביד זהוב**, הוא תת-מין עביד צפון אפריקאי.

מאפיינים
--------

גודל פרט בוגר נע בין 6 ל-7 סנטימטרים בממוצע. הוא נפוץ בדרום הארץ ובאזורים מדבריים, וארסו אינו מסוכן לאדם - למעט אלרגיים. עקיצתו של עקרב זה אינה כואבת יותר מכדי עקיצת דבורה. עקרב זה משמש חובבי טבע רבים בתחום התצפיות והגידול.

העביד הצהוב מצוי באזורים הדרומיים של ארץ ישראל, ובחלקים ממזרחה, בגבעות, הרים, ומישורים כאחד, באזורים מדבריים. תת-מין זה הוא אחד משני העקרבים היחידים בארץ ישראל החי במחילות קבועות: עומק המחילה נע בין 15 ל-30 סנטימטרים בדרך כלל, בהתאם לתנאים השוררים באדמה, ולעומק המחילה אין התחשבות בסוג הקרקע.

המחילה מתחילה בחפירה אופקית פחות או יותר, ולאחר מכן יורדת מטה, תוך כדי סילסול. בדרך כלל, אם המחילה נחפרה תחת אבן והעקרב נמצא מתחתיה מספיקה תזוזה קלה שבקלות והעקרב יצלול באותו הרגע לתחתית מחילתו. בגבור עליו הרעב, הוא ממתין בפתח מחילתו לחרק תועה. הוא נחשב לעקרב עצלן שכמעט ואינו יוצא מפתח מחילתו, אם כי פרטים משוטטים נצפים מפעם לפעם. אף אם החרק עבר רחוק מכדי השטת צבת, בדרך כלל העקרב לא ירדוף אחריו גם אם הדבר יעלה בעוד יום או יומיים של ציפייה. 

תת מין נוסף, עביד שחום ("עביד כושי"), נפוץ בצפון הארץ ובמרכזה. עקרב זה נקרא עביד - לחם של שתי מילים - "עב" ו-"יד", על שום צבתותיו העבות וצבעו. לעביד הצהוב כמה וריאציות צבע באזורי הארץ השונים (לא כולל העביד השחום הנחשב לתת מין נפרד). 

בטבע, העביד הצהוב הבוגר ניזון בעיקר מטחבנים, ואילו הצעירים ניזונים בעיקר מנמלים.

אין לבלבל בין העביד הצהוב לעקצן הצהוב, שעקיצתו עלולה לגרום למוות. 
ניתן להבדיל ביניהם לפי צבתותיו העבות של העביד. כמעט תמיד הוא יימצא במחילות שהוא חופר, ולעיתים רחוקות תחת אבנים.
העקצן הצהוב נבדל ממנו בכך שלעקצן צבתות דקות מאוד, ופרק אחד לפני שלפוחית הארס כהה מיתר פרקי הגוף, אם כי סימן זה ייתכן בעוד עקרבים. הוא מתגורר מתחת לאבנים וסלעים, ולעולם לא במחילות, אלא אם מדובר בנקבה שהגיעה שעתה להשריץ. וגם אז, מחילתה עבה, אופקית, ואינה עולה על סנטימטרים ספורים, בעוד זו של העביד מגיעה לעיתים
לעומק של 30 ס"מ ויותר, ופתחה קטן בהרבה. 

* עביד צהובעביד צהוב
* עביד צהוב, צולם בסמוך לשדה בוקרעביד צהוב, צולם בסמוך לשדה בוקר

ראו גם
------

* עביד שחום

קישורים חיצוניים
----------------

ויקישיתוף מדיה וקבצים בנושא **עביד צהוב** בוויקישיתוף

* אסף גולן, מחקר מצא: גם עקרבים מבינים באדריכלות, באתר nrg מעריב, 7 ביולי 2014
**אוטו שינמן** (בגרמנית: **Otto Schünemann**;‏ 6 באוקטובר 1891 – 29 ביוני 1944) היה מפקד בכיר בורמאכט, שפיקד על כוחות במלחמת העולם השנייה.

ביוגרפיה
--------

### קריירה מוקדמת

שינמן נולד ב-6 באוקטובר 1891 בדובראן, שהשתייכה לאימפריה הגרמנית. בשנת 1910 הוא התגייס לצבא האימפריה הגרמנית והצטרף לרגימנט המשמר ה-3, ולחם עמו במהלך מלחמת העולם הראשונה. על פעולותיו בקרבות הוא קיבל את עיטורי צלב הברזל דרגה ראשונה ושנייה וצלב הכבוד של מלחמת העולם 1914/1918.

לאחר המלחמה פרש שינמן מהצבא והצטרף למשטרת ברלין, ומילא בה תפקידי פיקוד ומטה. ב-19 בדצמבר 1933 הוא הועלה לדרגת מיור, וב-18 בנובמבר 1935 מונה למפקד משטרת דיסלדורף. ב-15 במרץ 1936 הוא הצטרף לוורמאכט, ומונה למפקד הגדוד ה-1 ברגימנט הרגלים ה-77, אשר הפך ב-6 באוקטובר אותה שנה לגדוד ה-2 ברגימנט הרגלים ה-37. ב-1 בינואר 1938 הועלה לדרגת אוברסט לוטננט, וב-10 בנובמבר אותה שנה מונה לקצין מטה ברגימנט הרגלים ה-37.

### מלחמת העולם השנייה

עם פרוץ מלחמת העולם השנייה הוא מונה למפקד רגימנט הרגלים ה-184, שהיה חלק מהדיוויזיה ה-86, ולחם עמו במהלך המערכה על צרפת. ב-1 בדצמבר 1940 הועלה לדרגת אוברסט, ובמהלך מבצע ברברוסה לחם עם הרגימנט בגזרה הצפונית. ב-20 בדצמבר 1941 הוענק לו עיטור צלב האבירים של צלב הברזל, וב-1 באוקטובר 1942 הוא מונה למפקד הדיוויזיה ה-337. ב-1 בנובמבר 1942 הועלה לדרגת גנרל מיור, וב-28 בנובמבר 1943 הוענק לו תוספת עלי האלון לעיטור צלב האבירים של צלב הברזל על מנהיגותו במהלך קרבות ההגנה באזור סמולנסק בקיץ 1943. במהלך מתקפת הקיץ הרוסית בשנת 1944 הושמדה הדיוויזיה ה-337 במהלך הקרבות, וב-29 ביוני נהרג שינמן באזור מוגילב, יום לאחר שקיבל את הפיקוד על קורפוס הפאנצר ה-39 במקום רוברט מרטינק שנהרג אף הוא במהלך הקרבות.

קישורים חיצוניים
----------------

* אוטו שינמן באתר lexikon-der-wehrmacht (בגרמנית)
**עבירת ביטחון** היא עבירה העוסקת באיסור פגיעה בביטחון הלאומי וביחסי החוץ של מדינת ישראל.

עבירת ביטחון בישראל
-------------------

חוק העונשין מחלק את עבירת הביטחון למספר עבירות, ביניהן: בגידה, ריגול, מסירת מידע, מרד, פגיעה בריבון זר ידידותי וטרור. החוק עבר בשל איומי פגיעה וטרור מצד מדינות וארגונים שונים כלפי שישראל, שמנסה להרתיעם.

עבירת ביטחון היא גם כל עבירה אשר כוללת פגיעה או סיוע לפגיעה בכוחות המזוינים של ישראל שהם צה"ל, משטרת ישראל, או כל כוח מזוין אחר שנמצא בחסות מדינת ישראל.

### עבירת בגידה

עבירת בגידה היא כל פעולה אשר יש בכוחה לפגוע בשלמותה של מדינת ישראל באמצעות סיוע, שירות או שכנוע של אויב המדינה לפעול כנגדה. עבירה זו כוללת גם ערעור של תושבי ישראל באמצעות תעמולה וכלים אחרים ולא רק בפגיעה במוסדותיה או שלמותה.

### עבירת פגיעה בכוחות מזוינים

עבירת פגיעה בכוחות מזוינים כוללת מרד בכוחות המזוינים בחסות ישראל או הסתה להשתמטות מהם. שותפים לעבירה זו עונשם מאסר עולם.

### עבירת ריגול

עבירת ריגול היא עבירה שבמסגרתה אזרח מוסר ידיעה לאויב מתוך כוונה לפגוע בביטחונה של מדינת ישראל. גם אם אזרח זה מבצע את מסירת הידיעה מתוך רשלנות או מתוך מגע עם סוכן חוץ, מדובר בעבירת ריגול במידה שווה.

הערות שוליים
------------

1. 1 2 3  עבירות ביטחון, באתר משרד עו"ד פלילי ירון שבס, ‏2017-01-15
שחקנית כדורגל מבצעת עבירה על יריבה
בענפי ספורט רבים, ובעיקר באמנויות לחימה ובמשחקי כדור, **עבירה** (Foul) היא הפרת חוקי המשחק. ישנן עבירות אשר מהוות מעין חלק מן המשחק, ולעומתן יש עברות קשות יותר, העשויות לגרור עונשים משמעתיים חמורים.

סוגי עבירות
-----------

ישנם שני סוגים עיקריים של עברות במשחקי ספורט:

* **עבירה משמעתית (בלתי ספורטיבית)** — עבירה שבה השחקן פועל ברוח בלתי ספורטיבית בעליל ופוגע בעמיתו למשחק: שופט, מאמן, שחקנים אחרים או אוהדים. עבירות מסוג זה כוללת קללות, יריקות ואלימות מכוונת. התגובה לעבירות כאלה היא בדרך כלל הרחקה מיידית מהמשחק, בתוספת עונש משמעתי שנקבע בוועדת משמעת של הגוף המארגן את הטורניר.
* **עבירה מקצוענית** — מדובר בעבירה שהיא תוצאה של משחק אגרסיבי בניסיון לזכות ביתרון. עבירה כזו היא ניסיון לזכות ביתרון במשחק, בניגוד לחוקי המשחק, אך לא בניגוד לרוח המשחק. לא תמיד השופט רואה עבירות כאלה ולכן במקרים רבות הן עוזרות לקבוצה ולא עולות בעונש לחובתה. העונש על עבירות האלה הוא בדרך כלל מינורי (בדרך כלל מסתפקים בכדור חופשי לזכות הקבוצה היריבה, וברישום לחובת השחקן שביצע את העבירה) והן נחשבות לחלק לגיטימי ונסבל מהמשחק. עבירות מסוג זה כוללות תיקולים, דחיפות במאבק על מקום, משחק מסוכן בניסיון לזכות בכדור ועוד.

עבירות בכדורגל
--------------

בכדורגל ישנן כמה סוגי **עבירות מקצועניות**: נגיעות ביד, משחק מסוכן כגון הרמת רגל, משיכה בחולצה, ניסיון תיקול לא מוצלח שגרם לפגיעה בשחקן במקום בכדור, דחיפה מאחור, חסימה בלתי חוקית, דריכה על שחקן, התחזות (כלומר: נפילה בכוונה על מנת לסחוט עבירה).

העונש על עבירות מלווה תמיד במתן כדור חופשי לזכות הקבוצה היריבה. אם העבירה נעשתה בתחום רחבת ה-16 של קבוצתו של השחקן, לזכות היריב נשרקת בעיטת עונשין. אם העבירה חמורה, השחקן המבצע מקבל אזהרה (בדמות כרטיס צהוב) ולעיתים אף מורחק בכרטיס אדום. עבירות משמעת גוררות כמעט תמיד אזהרה או הרחקה.

עבירות בכדורסל
--------------

בכדורסל העבירות הן חלק אינטגרלי מהמשחק, וחלקן אף מבוצעות במכוון לצרכים טקטיים, בלי שהדבר יחשב לעבירה בלתי ספורטיבית.

בכדורסל, לכל שחקן יש מספר עבירות שהוא יכול לבצע (בכדורסל העולמי 5 עבירות, ב-NBA מותרות 6 עבירות). כל פעם שהוא מבצע עבירה, היא נרשמת לחובתו על הלוח וכאשר הוא מילא את מכסת העבירות שלו הוא מסיים את המשחק. באותו אופן, גם לקבוצה יש מכסת עבירות (לרבע או מחצית) שאחריה כל עבירה גוררת זריקות עונשין לזכות הקבוצה היריבה. כמו כן, קיימות בכדורסל עבירות בלתי-ספורטיביות ומשמעתיות ("עבירה טכנית") הגוררות הרחקה של שחקן או מאמן, ועונש חמור יותר הכולל מספר זריקות עונשין וכדור של היריב.

עבירות אופייניות בכדורסל הן דחיפות, מכות בידיים, מרפקים, חסימה בלתי חוקית ועוד.

קישורים חיצוניים
----------------
**נתן מירונוביץ' מילשטיין** (31 בדצמבר 1903 - 21 בדצמבר 1992) היה כנר יהודי יליד רוסיה, שקיבל אזרחות של ארצות הברית בשנת 1942, לאחר שהתגורר בה רוב ימיו. מילשטיין נחשב לאחד הכנרים הראשונים במעלה במאה ה-20.

חייו
----

נתן מילשטיין נולד באודסה. בילדותו אילצה אותו אמו לקבל שיעורי כינור כדי למנוע אותו ממעשי שובבות. כילד, למד אצל פיוטר סטוליארסקי (שהיה גם מורו של דוד אויסטרך). כאשר היה בן 11, הזמין אותו ליאופולד אאואר להימנות עם תלמידיו בקונסרבטוריון של סנקט פטרבורג. הוא היה אחרון תלמידיו של אאואר שעסק בנגינה באופן פעיל.

כאשר נסע אאואר לנורווגיה בשנת 1917, חזר מילשטיין לאודסה. בשנת 1921 יצא לקייב, שם פגש את הפסנתרן ולדימיר הורוביץ. השניים ניגנו בצוותא ונקשרה ביניהם ידידות אמיצה. בשנת 1925 יצאו יחד למסע קונצרטים במערב אירופה. בערך באותה תקופה נעשה מילשטיין לתלמידו של אז'ן איזאיי למשך כמה חודשים. 

מילשטיין הופיע לראשונה בארצות הברית בשנת 1929, עם לאופולד סטוקובסקי ותזמורת פילדלפיה. בסופו של דבר השתקע בניו יורק, אם כי יצא שוב ושוב לסיורי הופעות ברחבי אירופה.

מילשטיין נודע בעיקר בפרשנויותיו לסונאטות ללא ליווי של באך וליצירות מן התקופה הרומנטית. עוד נודע בקריירה הארוכה שלו: הוא המשיך להופיע בפומבי עד אמצע שנות ה-80 לחייו, ופרש רק לאחר שידו נשברה.

מילשטיין היה גם מעבד ומלחין, שעיבד יצירות רבות לכינור וכתב קדנצות משלו לקונצ'רטי רבים. אחד מעיבודיו הנודעים ביותר הוא "פגניניאנה".
בשנת 1960 הגיע מילשטיין להופעות בישראל עם התזמורת הפילהרמונית הישראלית.

הוא קיבל פרס גראמי בשנת 1975 ואת אות לגיון הכבוד מממשלת צרפת בשנת 1968.

נתן מילשטיין נפטר בלונדון עשרה ימים לפני יום הולדתו ה-89.

קישורים חיצוניים
----------------

* נתן מילשטיין, במסד הנתונים הקולנועיים IMDb (באנגלית)
* נתן מילשטיין, באתר AllMusic (באנגלית)
* נתן מילשטיין, באתר MusicBrainz (באנגלית)
* נתן מילשטיין, באתר Discogs (באנגלית)
* נתן מילשטיין, באתר אנציקלופדיה בריטניקה (באנגלית)
* נתן מילשטיין, באתר "Find a Grave" (באנגלית)

* נתן מילשטיין, באתר IDAGIO (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007273753005171
* BNE: XX1032874
* BnF: cb13897539x (data)
* CiNii: DA0586624X
* GND: 118935747
* ICCU: MILV149160
* ISNI: 0000 0000 8359 9135
* LCCN: n82006517
* MusicBrainz: 0a428818-2623-406e-8453-600dce442e78
* NDL: 00827605
* NKC: xx0030772
* NLK: KAC200409994
* NTA: 072610220
* SNAC: w6vd7b9j
* SUDOC: 031081207
* Trove: 959013
* VIAF: 15986429
* WorldCat: lccn-n82006517

 |
אין תמונה חופשיתאין תמונה חופשית
הרב **נתן נטע אולבסקי** (1881 – 1966) היה רב בברית המועצות, פוסק מחבר ספרי הלכה, בהם, שו"ת **חיי עולם נטע**.

ביוגרפיה
--------

נולד בעיירה שלוושניא בפלך ז'יטומיר (כיום אוקראינה), לאביו שהיה שוחט. מוריו הראשונים היו אביו וסבו שהיה רב העיירה. לאחר מכן נסע ללמוד בישיבת רמיילס בוילנא ושם גם הוסמך לרבנות. שימש כרב באחד מבתי הכנסת בווילנא, אך משנאלץ לעזור בפרנסת משפחתו, למד את מלאכת השחיטה ושימש כשוחט במספר עיירות בסיביר, בהם צ'רמחובה (אנ'). מלחמת העולם הראשונה שיבשה את תוכניותיו לשוב לווילנא, והוא נותר בעיר אירקוטסק בסיביר שם שימש כרב הקהילה המקומית. בהיותו שם התפרסם שמו כאחד מגדולי ה"משיבים" בענייני ההלכה בברית המועצות, והוא ענה לשאלות שהגיעו אליו מכל קצווי המדינה.

עמד בקשרי מכתבים עם גדולי הדור באותה תקופה בהם ר' יוסף רוזין ("הרוגצ'ובי") וביותר עם ידידו הרב אבא דוד גולדפיין. כן שלח מאמרים תורניים לכתב העת המאסף שיצא בירושלים.

עם התגברות רדיפות הדת, מצד שלטונו של סטלין בסוף שנות העשרים, וסגירתו של בית המטבחיים הכשר באירקוטסק, עקר ר' אולבסקי למוסקבה בשנת 1931, שם גרו בנו וגיסתו. באותו זמן הוא עסק בלימוד משותף עם ידידו הרב אבא דוד גולדפיין, עד פטירתו של הרב גולדפיין בשנת 1937.

בשנות מלחמת העולם השנייה שהה הרב אולבסקי עם אשתו בקזחסטן. באותה תקופה בהם שהתה משפחתו שם, שרר עוני ומחסור. גם נייר עליו יוכל להעלות את חידושיו היה קשה למצוא. הרב היה אוסף נייר ממטווח של הצבא האדום ועליו כתב את חידושיו. עם סיום המלחמה חזרו בני הזוג למוסקבה שם שימש כרב בית הכנסת ברחוב מרינה-ראשצה במשך 20 שנה עד יום פטירתו. עם פטירת הרב שליפר – רבה הראשי של מוסקבה ב-1957, שימש הרב אולבסקי כרב העיר תקופה קצרה, אולם פרש מתפקידו זה, משראה את המגבלות שמטיל השלטון הקומוניסטי על תפקידו זה.
נפטר ב-1967 ונקבר במלחובקה.

חידושים שנכתבו על ידי הרב אולבסקי על נייר מטרה של מטווח של הצבא האדום
לרב אולבסקי היו שני בנים. האחד נעלם בזמן מלחמת העולם השנייה. בנו השני – משה, היה פרופסור למתמטיקה במוסקבה. הוא עלה לישראל בשנות התשעים והביא חלק מכתבי אביו שנדפסו מאוחר יותר.

נכדו, פרופ' אלכסנדר אולבסקי, שימש כפרופסור למתמטיקה באוניברסיטת תל אביב.

ספריו
-----

בהיותו רב באירקוטסק נדפס בוילנא בשנת תרצ"א, ספרו הראשון – "חיי עולם נטע" שהוא ספר שו"ת בהלכה. הספר נדפס בליטא העצמאית מכיוון שהיה זה בלתי אפשרי להדפיסו בברית המועצות תחת השלטון הסטליניסטי. הרב שלח את תשובותיו למוציאים לאור במאתיים מכתבים נפרדים. הספר קיבל את הסכמות ר' חיים עוזר גרודזנסקי, הרוגצ'ובר, ר' חנוך אייגש ור' מנחם קרקובסקי מווילנא. אל הרב אולבסקי נשלח הספר המודפס ללא עמוד השער ועמודי ההסכמות למנוע ממנו הסתבכות עם השלטון הקומוניסטי.

הספר הוהדר ויצא לאור מחדש על ידי מכון ירושלים בשנת תשנ"ה, ואליו נוסף הספר "נטע רבעי" שיצא מכתב יד המחבר, שכאמור הועלה על ידי בנו ארצה.

הרב אולבסקי כתב ספרים נוספים הנמצאים עדיין בכתב יד, והם נמצאים כאמור בכתבי יד בידי מכון ירושלים.

קישורים חיצוניים
----------------

* ר' נתן נטע אולבסקי, **חיי עולם נטע**, מהדורת וילנא, תרצ"א, באתר היברובוקס
* נתן נטע אולבסקי (1881-1966), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007297179605171
* LCCN: nr93013261
* VIAF: 241927827
* WorldCat (עם VIAF): 241927827

 |